Publication: Magyar Közlöny
Issue: MK-1998-42 (Year: 1998, Number: 42)
Era: 1990-2004
Section: az 1071/1998. (V. 22.) Korm. határozathoz
Paragraph Index: 1110

2. Az Európai Unió 5. Kutatási és Technológiafejlesztési Keretprogramjához való magyar csatlakozás előkészítésével szinkronban ki kell dolgozni azon kormányintézkedéseket, amelyekkel — a Keretprogram élvonalbeli lehetőségeit, finanszírozási hátterét alapul véve — elindíthatók a hírközlés területén is a hazai műszaki fejlesztési és technológiaváltási programok. Különös fontossággal bírnak a Keretprogram felhasználóbarát információs társadalmat célzó tematikus programjával szinkron, a magyarországi szereplők számára az eredményes részvétel alapját is megteremtő hazai programok. Hasonló mélységű prioritás átgondolást igényel a szakterületen az alapkutatások célterületeinek definiálása, a kiválósági központok hálózatához csatlakozásunk kérdésköre, valamint a kis- és középvállalatok bevonását és humán erőforrások fejlesztését célzó horizontális programok részterületeinek EU-konform modernizációja is. Kiemelkedő jelentőségű a kutatói, felsőoktatási, közgyűjteményi és közigazgatási szférák modern adatkommunikációs hálózatának az EU 5. KTF keretprogramjában megcélzott — világméretben versenyképes, a kutatói és a kutatási hálózatok összehangolt, a piaci szereplőkkel folyamatosan egyeztetett, az egységes belső piachoz igazodó, illetve azt közelítő — szabályozása és működtetése. Ezekhez a stratégiai feladatokhoz ki kell alakítani az állami szerepvállalás formáit és a hazai szabályozási menetrendeket. Gazdasági-versenyképességi szempontból is kulcsfontosságú a nagyszámú, eredményes projektbeli magyar részvétel lehetőségének megteremtése, az ösztönzők és érdekérvényesítési megoldások kidolgozása a Keretprogramhoz csatlakozásunk — optimálisan 1999. legeleje, az első pályázati felhívások megjelenése — előtt. Ki kell alakítani az új K+F lehetőségek és strukturális, kohéziós alapok összehangolt, eredményes felhasználásának feltételrendszerét. Felelős: Országos Műszaki Fejlesztési Bizottság ügyvezető elnöke közlekedési, hírközlési és vízügyi miniszter környezetvédelmi és területfejlesztési miniszter pénzügyminiszter Miniszterelnöki Hivatal közigazgatási államtitkára az érintett tárcák, és a Magyar Tudományos Akadémia elnökének bevonásával Határidő: 1998. december 31.

Source: https://magyarkozlony.hu/hivatalos-lapok/f65531640d9131f0f6c48806bea0f01115e27683/dokumentumok/1f46443b7e671282590abcb62e5b44b59c6dff84/letoltes